Reilu viikko kaupunginvaltuutettu Riikka Moilasen ihmisroskalausunnon jälkeen Oulun Isollakadulla suuren kauppakeskuksen edustalla meno on muuttunut.

Aika ajoin kulkijoita käy istumassa penkeillä naukkailemassa juomiaan, mutta poliisien sattuessa paikalle helle tulee yleensä lähtö.

Isonkadun penkeillä istuvat Makeksi ja Jiipeeksi esittäytyvät miehet ovat kokeneet poliisin toiminnan muuttuneen kohun seurauksena.

– Seuraavana päivänä alkoi häätäminen. Vaikka tässä vain istuu paikallaan hiljaa eikä aiheuta häiriöitä kenellekään, niin silti tullaan häätämään, Make avautuu.

Kuvasarja todentaa ainakin yhden tällaisen tapauksen.

Make ja Jiipee istuivat viime viikon keskiviikkona hiljaa penkeillään, poliisi saapui paikalle ja hääti heidät pois. Tämän lisäksi sakkojen saamisen herkkyyskin on lisääntynyt.

Jiipee esittelee ruttuista sadan euron sakkolappuaan, jonka hän sai viime viikon perjantaina, neljä päivää kohun alkamisesta.

Keskustassa aikaa viettävien Maken ja Jiipeen mukaan poliisin linja on tiukentunut. Sami Halonen

– Sain sadan euron sakon, kun vain istuin hiljaa paikallani tässä penkillä. Poliisi sanoi, että teidän jengiä ei tänne kaivata, Jiipee kertoo.

Sakkolapun summa kertyi 60 euron päiväsakko- ja 40 euron rikosuhrimaksuosuudesta.

Tekstin perusteella sakko on annettu sen vuoksi, että kerran jo keskustasta pois häädetty Jiipee oli tavattu samana päivänä uudelleen päihtyneenä keskustan alueelta.

Poliisi myöntää linjan tiukentuneen

Ylikomisario Arto Autio Oulun poliisilaitokselta myöntää Isonkadun tilanteen olleen jo pidempään seurannassa.

– Kauppakeskus ja sen edusta ovat olleet koko kuluneen vuoden Oulun poliisin painopistealueena. Kauppakeskuksen valmistuttua vuonna 2016 oli heti nähtävissä, että sille alueelle kertyy erilaisia ihmisiä puistoista ja torinrannan alueelta. Tehostettua valvontaa ja puuttumista on tehty yli vuoden ajan.

Häätämisen kohteiksi joutuneiden ihmisten ja silminnäkijöiden havainnot kertovat, että poliisi on ottanut tiukemman linjan Isonkadun ja kauppakeskuksen alueen kontrolloimiseksi.

– Hyvin tavallista se on, että poliisissa reagoidaan asioihin, jotka ovat nousseet julkisessa keskustelussa esille. Emme siis kiistä havaintoja siitä, että linja on nyt tiukentunut. On muistutettu kenttäjohtoa siitä, että nämä muistuttavat poliisin roolista kaupungin tämänlaisenkin järjestyksenvalvonnan tärkeydestä, Autio toteaa.

Sakkoja tuli. SAMI HALONEN

Poliisi ja kaupunki ovat usein yhteistyössä keskenään. Tässä tapauksessa yhteistyökokouksia uusimman kohun jälkeen ei ainakaan vielä ole pidetty.

– Kaupungilta ei ole tullut tämän Riikka Moilasen lausunnon jälkeen mitään pyyntöjä poliisille muuttaa linjaa Isonkadun valvonnan suhteen. Teemme saumatonta yhteistyötä kaupungin ja liike-elämän kanssa. Me poliisissa kuitenkin itsenäisesti kannamme vastuun siitä, miten nyt on linjaa hieman tiukennettu, Autio päätti.

Korjattu 19.9. kello 4.20. Kuvaa muutettu.